Ødelagte træer, graffiti på toiletter og legeplads, det er blevet dagligdags syn for Hjørring Kommunes gartnere. De bliver nødt til at forsømme det arbejde, de egentlig er ansat til - og i stedet gøre rent og rydde op efter hærværk.

Det er primært i det grønne område, Christiansgave, den er gal, men også det offentlige grønne område i Hjørring Bjerge er gennem de seneste tre måneder blevet hærget af hærværk og graffiti. Politiet ser med stor alvor på de mange anmeldelser, og patruljeringen i områderne er øget i aftentimerne. Det har foreløbig resulteret i to anholdelserne. - Vi ser alvorligt på den slags sager, da det ofte er meget store omkostninger forbundet med at udbedre skaderne. Sanktionerne mod dem, der udøver hærværk og graffiti er, at de kan blive dømt til at betale for skaderne, som sagtens kan løbe op i adskillige 100.000 kroner, siger vicepolitiinspektør Poul Severinsen fra Nordjyllands Politi i Hjørring. Det er primært i aftentimerne op mod 100 unge samles i parkerne, her bliver træer, borde og bænke overmalet, ligesom der så godt som på hvert eneste stykke legetøj på legepladsen er skrevet graffiti. - Det er frustrerende, og vi er magtesløse. Vi bruger så mange ressourcer på at gå og rydde op og gøre rent, at vi faktisk ikke har tid til det, vi egentlig skulle, nemlig at ordne haverne og de grønne områder, siger teamleder i Park og Vej hos Hjørring Kommune, Per Pedersen. Han ville hellere bruge kræfterne på at forskønne byen i stedet for hver eneste dag at rense graffiti af. - Det bliver værre og værre, det koster i ressourcer og materialer, og jeg tror, vi nemt kommer op og bruge for omkring 100.000 kroner alene i Christiansgave, siger Per Pedersen.